یئر کیمی بۇ گزگن ده طبقه‌لره آیریلمایا معروض قالیب و بۇ دا سیخ، دمیر‌لیک نۆوه سفراسینین داها آز سیخ ماده لرلا اؤرتولمه‌سینه سبب اوْلوب گزگنین اینتریئری‌نین چاغداش موْدللری نۆوه سفراسینین رادیوسونو تقریباً ۱،۷۹۴ ± ۶۵ کیلومتر اوْلاراق گومان ائدیر و اوْنو تقریباً ۱۶–۱۷% کوکوردله بیرلیکده، اساساً، دمیر و نیکلدن تشکیل ائدیلمیش حساب ائدیر. بۇ دمیر سولفید نۆوه‌سی قیسمن مایع ‌دیر و اوْندا مؤوجود اوْلان یونگول المنتلرینین غلظتی یئرین نۆوه‌سینده اوْلان‌دان ایکی دفعه چوْخ‌دور. نۆوه گزگن‌ده‌کی تختونیک و یانارداغایک جهتلرین چوْخونو فورمالاشدیران سیلیکات مانتییا طبقه‌سی ایله کاپسام ائدیلمیشدیر، آنجاق ایندی حرکت‌سیزدیر. سیلیکون و اوکسیژندن باشقا مریخین قابیغیندا ان چوْخ یاییلان المنتلر دمیر، منیزیوم، آلومینیوم، کلسیوم و پوتاسیومدور. گزگنین قابیغینین اوْرتا قالین‌لیغی تقریباً ۵۰ کیلومتردیر، ماکسیموم قالین‌لیق ۱۲۵ کیلومتردیر. اوْرتالاماسی ۴۰ کیلومتر اوْلان یئرین قابیغی ایکی گزگنین اؤلچولرینه باغلی اوْلاراق مریخین قابیغینین قالینلیغینین اۆچده بیری قدردیر. ۲۰۱۶-جی ایل اۆچون پلانلاشدیریلان ınsight انمه آپاراتی مریخین اینتریئری‌نین موْدللرینی محدودلاش‌دیرماق اۆچون سئیسموقرافدان ایستیفاده ائده‌جک.